LV Eiropas Savienības Oficiālais Vēstnesis C 103/16

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 103/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMA PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

CROTTIN DE CHAVIGNOL / CHAVIGNOL

EK Nr.: FR-PDO-0217-01004-15.06.2012

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Valsts prasības — ☐ Citas (norādīt sīkāk)

2. Grozījuma(-u) veids

— ☐ Grozījums vienotajā dokumentā vai kopsavilkuma lapā — ☒ Grozījums reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums — ☒ Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi — ☐ Pagaidu grozījums specifikācijā, kas saistīts ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

Produkta apraksts

Ieviestie precizējumi ļauj saglabāt produkta specifiskās īpašības un novērst jebkādas novirzes:

— Ir precizēts, ka piena recekli iegūst ar jaukta veida sarecināšanu, kurā galvenā nozīme ir pienskābes baktērijām.

— Ir precizēta Crottin de Chavignol / Chavignol forma (noapaļotas malas, produkta diametrs viducī ir lielāks par diametru produkta augšmalā un apakšmalā). To panāk, obligāti veicot siera apvēršanu veidnē.

— Sausna un tauku satura līmenis ļoti ietekmē produkta organoleptiskās īpašības. Sausnas kopējais saturs katram siera ritulim ir noteikts 37 gramu un 45 gramu robežās.

— Bija nepieciešams noteikt siera gabalu maksimālo svaru (90 g), jo svars ietekmē arī nogatavināšanas procesu (un tātad arī organoleptiskās īpašības), izmantojot virsas/apjoma attiecību.

Lai ņemtu vērā dažu siera nogatavinātāju un siera ražošanas saimniecību praksi, kuri izvēlējās palielināt dažu siera veidu nogatavināšanas laiku, neievērojot specifikācijas ierobežojumus, ir ieviests tā dēvētā repassé siera veids, īstenojot tradicionālās prasmes – nogatavināšanu slēgtā atmosfērā. Lai gan tas attiecas tikai uz nelielu tirgū laisto Crottin de Chavignol / Chavignol daļu, grupa vēlējās specifikācijā precizēt šo iespēju, lai turpinātu šo praksi, kura pozitīvi ietekmē siera garšu. Iegūtā siera īpašības tiek aprakstītas šādi: krāsa var kļūt košāka, pat kastaņbrūna, masas konsistence mīkstāka.

Izcelsmes apliecinājums

Saskaņā ar izmaiņām valsts tiesību aktos un normatīvajos aktos nodaļa “Pierādījumi par produkta izcelsmi ģeogrāfiskajā apgabalā” ir konsolidēta, un tajā jo iekļauti īpaši obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību. Ar šo cilmes vietas nosaukumu apzīmētā produkta pārbaudi veic, izmantojot pārbaudes struktūras izstrādātu pārbaužu plānu.

Ražošanas metode

Ganāmpulks, šķirne, ataudzēšana, barošana

Ir norādīts, ka ganāmpulkā vēlākais no 2017. gada 1. janvāra jābūt tikai Alpu šķirnes kazām. Agrāk tik izplatītā Sancerroi kazu šķirne mūsdienās ir izzudusi. Tai vistuvākā ir Alpu kazu šķirne gan tās uzbūves, tās zemās produktivitātes ziņā, gan arī tāpēc, ka tās spēj pielāgoties paugurainajam krūmu klātajam reljefam. Citas kazu šķirnes, kuras ir daudz lielākas un produktīvākas, piemērotas līdzenumu teritorijām, un tām neder tā apgabala nelīdzenais reljefs, kurā produkts ražots. Šīs šķirnes izmantošana atbilst praksei, kas šajā ģeogrāfiskajā apgabalā bija izplatīta, kad 1976. gadā tika atzīts cilmes vietas nosaukums, bet kas toreiz netika kodificēts.

Lai nodrošinātu to, ka tiek saglabāta piena dabīgajai mikroflorai labvēlīga ekosistēma, un lai uzlabotos dzīvnieku labturība, tikai noteiktas ar salmiem klātas platības un minimālā pastaigu teritorija vienai kazai. No 2017. gada 1. janvāra kazām, kuras pastāvīgi uzturas kazu kūtī, katrai kazai būs vismaz 2 m2 liela salmiem klāta platība, kazām ganībās būs vismaz 1,5 m2 liela salmiem klāta platība un kazām, kurām paredzēts pastaigu laukums, būs vismaz 1,5 m2 liela salmiem klāta platība un vismaz 1,5 m2 liela pastaigu teritorija.

Ir norādīti ganāmpulka barošanas noteikumi:

— Ganāmpulka barībā visnozīmīgākā ir rupjā lopbarība, lai stiprinātu saikni ar ģeogrāfisko apgabalu, izmantojot šo barību, kas iegūta šajā apgabalā. Ikdienas lopbarības devā ir vismaz 50 % sausnas, un vismaz 70 % no tās veido zāle, siens vai plēves ietinumos saglabāta lopbarība. Ir aizliegts kazām izbarot skābbarību. Lai nodrošinātu lopbarības piegādi saimniecībām, jo īpaši mitros pavasaros, ir atļauta plēves ietinumos saglabāta lopbarība, taču tās nedrīkst būt vairāk par 50 % no ikdienā patērētās lopbarības sausnas. Vēlākais no 2017. gada 1. janvāra visa lopbarība tiek audzēta Crottin de Chavignol / Chavignol ģeogrāfiskajā apgabalā.

— Barība, ar kuru papildina jaukto lopbarības koncentrātu un/vai kaltēto lopbarību, nepārsniedz 50 % no ikdienas devas sausnas, un to veido iekļaujamas izejvielas, ko nosaka saskaņā ar atļauto vielu sarakstu. Vismaz pusi no šīs papildbarības ražo ģeogrāfiskajā apgabalā.

— Tādējādi vēlākais no 2017. gada 1. janvāra vismaz 75 % kopējās ikdienas barības devas sausnas, kas piegādāta piena ganāmpulkam, ir ražoti ģeogrāfiskajā apgabalā.

— Turklāt ir ieviests noteikums par pieejamo lopbarības platību saimniecībā: vēlākais no 2017. gada 1. janvāra faktiski gadā kazu ganāmpulka barībai izmantotā lopbarības platība ir viens hektārs 12 kazām un tā atrodas ģeogrāfiskajā apgabalā. Ganību platībai saimniecībā jābūt vismaz vienam hektāram 24 kazām. Lai atbilstu šai prasībai, tomēr ir atļauta ģeogrāfiskajā apgabalā iegūtās lopbarības iepirkšana. Šajā gadījumā līdzvērtīgu platību nosaka, par pamatu ņemot šādu līdzvērtību: četras tonnas sausnas ir līdzvērtīgas vienam hektāram lopbarības platības. Šī līdzvērtība attiecas tikai uz pusi no gada patēriņa ganāmpulkā.

Piena pārstrāde

Ir norādīts, ka pārstrādātais piens ir svaigs neviendabīgs kazu pilnpiens, kas nav termiski nekādā veidā apstrādāts. Tādējādi tiek saglabāta piena dabīgā mikroflora. Piena uzglabāšanas laiks ir ierobežots, jo piena pārstrāde jāveic 24 stundu laikā pēc pēdējās slaukšanas reizes.

Ražošana

Recināšana tiek labi uzraudzīta, un tiek saglabāta jaukta veida sarecināšana, kurā galvenā nozīme ir pienskābes baktērijām. Sākotnējās nogatavināšanas mērķis ir pavairot skābinošo piena floru. Tā kā šim recināšanas paņēmienam nepieciešama noteikta precizitāte, ir vajadzīgs sekot temperatūrai un laikam.

Iepriekšēja notecināšana caur audeklu, kam seko notecināšana nošķelta konusa veidnē, vismaz vienu reizi apgriežot sieru otrādi, ir īpaši svarīgs Crottin de Chavignol / Chavignol ražošanas procesa posms. Tas ietekmē siera konsistenci un formu.

Recekļa uzglabāšana sasaldējot ir atļauta, un to veic papildus tam, kas tiek darīts, lai produktu sadalītu un apmierinātu pieprasījumu ziemā svētku laikā gada nogalē. Iepriekšēja notecināšana caur audeklu atbilst recekļa uzglabāšanai sasaldējot. Pētījumos parādīts, ka recekļa saglabāšana sasaldējot neietekmē siera organoleptiskās īpašības gadījumos, kad iekļautā sasaldētā recekļa daudzums nepārsniedz 50 %. Lai izvairītos no sasaldētā recekļa īpašību izmaiņām uzglabāšanas laikā, sasaldētā recekļa uzglabāšanas laiks nedrīkst pārsniegt 15 mēnešus. No sasaldētā recekļa iegūtajam sieram nevarēs izmantot norādi fermier (ražots lauku saimniecībā) vai jebkādu citu norādi, kas liek noprast, ka siers ražots lauku saimniecībā. Ieviestais precizējums atbilst pašreizējai praksei.

Ir precizēti sālīšanas nosacījumi. Sālīšanai izmanto sauso sāli, to pievienojot masai vai uzberot. Šāda prakse ļauj labi pielāgoties sāls daudzumam, kas jāizmanto, ņemot vērā recekļa īpašību izmaiņas.

Nogatavināšana, iesaiņošana

Ir atļauts uzsēt daudzveidīgo virsas floru (rauga sēne un pelējuma sēnes). Tā ir nogatavināšanas vai siera mizas flora, ko veido dabīgā flora, kas atrodas nepārstrādātajā pienā, flora, kas attīstās sieriecību sūkalās ražošanas serumos, un tirdzniecībā pieejamā Geotrichum ģints pelējuma, Penicillium ģints un rauga sēņu mikroflora.

Iepriekš iesniegtajā specifikācijā ir kļūda, jo tajā minēts nogatavināšanas laika aprēķins, par pamatu ņemot siera izņemšanu no veidnes, taču atbilstīgajā valsts tekstā bija atsauce uz ražošanas dienu (kas no uzņēmēju viedokļa atbilst dienai, kad siers ievietots veidnē). Lai ieviestu skaidrību šajā punktā, ir izteikts priekšlikums precizēt, ka nogatavināšanas laiks tiek skaitīts no dienas, kad siers ievietots veidnē. Nekādā gadījumā runa nav par šā laikposma samazināšanu.

Nogatavināšanai ir svarīga nozīme produkta organoleptisko īpašību attīstībā. Žāvēšanas ātrums un apstākļi (temperatūra virs 10 °C un relatīvais gaisa mitrums vairāk nekā 70 %) ļauj regulēt mizas floras veidošanos, kas būs noteicošā turpmākajā nogatavināšanā. Otrs posms, kura parametrus novērtē siera ražotājs, izņemot obligāto noteikumu par pozitīvo temperatūru, ļauj nogatavināšanu virzīt tā, lai iegūtu repassé sieru. Šajā gadījumā pēc klasiskās nogatavināšanas posma, kas ļauj iegūt zilganu mizu, sieru nogatavina slēgtā atmosfērā.

Uzglabāšanas laikposms temperatūrā, kas ir zemāka par 10 °C (taču pozitīva temperatūra), ir atļauts ne vairāk kā 72 stundas, lai nogatavinātāji varētu savākt nenogatavināto sieru.

Marķēšana

Katrs siera ritulis vai siera partija jāmarķē ar marķējumu, kurā ir šādas noteiktas obligātas norādes.

Eiropas Savienības ACVN simbola piestiprināšana pie etiķetes ir obligāta, un ir svītrots INAO logotips.

Ir pievienoti precizējumi par nosaukuma izmantošanu, kā arī par reklāmā, rēķinos, tirdzniecības dokumentos atļautajiem apzīmējumiem.

Valsts prasības

Ir pievienota tabula ar galvenajiem pārbaudāmajiem elementiem.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

CROTTIN DE CHAVIGNOL / CHAVIGNOL

EK Nr.: FR-PDO-0217-01004-15.06.2012

AĢIN ( ) ACVN ( X )

1. Nosaukums

Crottin de Chavignol / Chavignol

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā norādītais nosaukums

Sieru, kam piešķirts aizsargātais cilmes vietas nosaukums Crottin de Chavignol / Chavignol, iegūst no svaiga kazas pilnpiena, koagulācijai izmantojot pienskābes baktērijas, pievienojot nedaudz himozīna ierauga. Recekli sākotnēji notecina caur audeklu. Nogatavināšanas minimālais ilgums ir 10 dienas, sākot no dienas, kad masa ievietota veidnē. Sieram ir plāna miza ziloņkaula krāsā vai bez baltā vai zilā pelējuma, tā dēvēto repassé sieru krāsa pakāpeniski kļūst spilgtāka, pat kastaņbrūna; tā kā izlīdzināto sieru klāj zilā penicilīna kārtiņa, kas nogatavināts slēgtā atmosfērā, kura piešķir tam mīkstumu. Crottin de Chavignol / Chavignol ir saplacināta cilindra forma, tā malas nedaudz izspiedušās. Malas ir noapaļotas. Siera vidusdaļas diametrs ir lielāks par virspuses un apakšpuses diametru.

Crottin de Chavignol / Chavignol sieram ir šādas analītiskās īpašības:

— sausnas kopējais saturs katram siera ritulim ir 37 gramu un 45 gramu robežās,

— taukvielu saturs ir vismaz 45 % no sausnas,

— svars, izvedot no uzņēmuma, ir no 60 g līdz 90 g.

3.3. Izejvielas (tikai pārstrādātiem produktiem)

Vēlākais no 2017. gada 1. janvāra izmantotais piens jāiegūst tikai no Alpu šķirnes kazām.

3.4. Dzīvnieku barība (tikai dzīvnieku izcelsmes produktiem)

Ikdienas lopbarības devā ir vismaz 50 % sausnas, un vismaz 70 % no tās veido zāle, siens vai plēves ietinumos saglabāta lopbarība.

Ietinumos saglabātās lopbarības daudzums nepārsniedz 50 % no ikdienā izbarotās sausnas. Skābbarību izēdināt ir aizliegts.

Vēlākais no 2017. gada 1. janvāra visa lopbarība tiek audzēta ģeogrāfiskajā apgabalā.

Papildbarība, ar kuru papildina jaukto lopbarības koncentrātu un/vai kaltēto lopbarību, nepārsniedz 50 % no ikdienas devas sausnas, un to veido iekļaujamas izejvielas, ko nosaka saskaņā ar atļauto sastāvdaļu sarakstu.

Vismaz pusi no šīs papildbarības ražo ģeogrāfiskajā apgabalā.

Tādējādi vēlākais no 2017. gada 1. janvāra vismaz 75 % kopējās ikdienas barības devas sausnas, kas piegādāta piena ganāmpulkam, ir ražoti ģeogrāfiskajā apgabalā, kas noteikts turpmāk 4. punktā.

Turklāt vēlākais no 2017. gada 1. janvāra gadā kazu ganāmpulka barībai faktiski izmantotā lopbarības platība ir viens hektārs 12 kazām un tā atrodas ģeogrāfiskajā apgabalā. Ganību platībai saimniecībā jābūt vismaz vienam hektāram 24 kazām. Lai atbilstu šai prasībai, tomēr ir atļauta ģeogrāfiskajā apgabalā iegūtās lopbarības iepirkšana. Šajā gadījumā līdzvērtīgu platību nosaka, par pamatu ņemot šādu līdzvērtību: četras tonnas sausnas ir līdzvērtīgas vienam hektāram lopbarības platības. Šī līdzvērtība attiecas tikai uz pusi no gada patēriņa ganāmpulkā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena ražošanu, siera izgatavošanu un nogatavināšanu veic ģeogrāfiskajā apgabalā, kas noteikts turpmāk 4. punktā.

3.6. Īpaši noteikumi griešanai, rīvēšanai, iepakošanai u. c.

Nav

3.7. Īpaši noteikumi marķēšanai

Katra ar cilmes vietas nosaukumu Crottin de Chavignol / Chavignol apzīmētā siera rituļa vai siera partijas marķējumā ir šādi elementi:

— ar cilmes vietas nosaukumu apzīmētā produkta nosaukums, kas uzrakstīts ar burtiem, kuru izmērs ir vismaz divas trešdaļas no vislielākajiem uz marķējuma lietotajiem burtiem,

— vārdi “appellation d’origine protégée” (aizsargāts cilmes vietas nosaukums),

— Eiropas Savienības ACVN logotips.

Neatkarīgi no normatīvajām norādēm, ko piemēro visiem siera veidiem, jebkādu apzīmējumu vai citu norāžu izmantošana kopā ar izcelsmes norādi marķējumā, reklāmā, rēķinos vai tirdzniecības dokumentos ir aizliegta, izņemot:

— īpašus tirdzniecības vai ražotāja zīmolus,

— nogatavināšanas apzīmējumus.

Visam sieram, ko pārdod starpnieks, jābūt atsevišķai etiķetei.

Vārds Crottin de Chavignol / Chavignol, kam seko norāde “Appellation d’origine protégée” (aizsargāts cilmes vietas nosaukums), obligāti jānorāda rēķinos un tirdzniecības dokumentos.

4. Precīza ģeogrāfiskā apgabala definīcija

Piena ražošanu, siera ražošanu un nogatavināšanu veic ģeogrāfiskajā apgabalā, kas atrodas Pays-Fort sancerrois lauksaimniecības reģionā un kaimiņu reģionos, kurus veido šādos departamentos esošās pašvaldības:

— Šēras (Cher) departamentā:

šādi kantoni: Aix-d’Angillon, Baugy, La Chapelle-d’Angillon, Henrichemont, Léré, Levet, Mehun-sur-Yèvre, Nérondes, Saint-Doulchard, Saint-Martin-d’Auxigny, Sancergues, Sancerre, Vailly-sur-Sauldre – visas pašvaldības,

kā arī šādu pašvaldību teritorija: Argent-sur-Sauldre, Aubigny-sur-Nère, Blancafort, Bourges, Bussy, Cerbois, Civray, Corquoy, Lantan, Lazenay, Limeux, Lunery, Mareuil-sur-Arnon, Morthomiers, Nançay, Neuvy-sur-Barangeon, Oizon, Osmery, Plou, Poisieux, Preuilly, Primelles, Quincy, Raymond, Saint-Denis-de-Palin, Saint-Florent-sur-Cher, Saint-Germain-des-Bois, Saint-Laurent, Serruelles, Le Subdray, Villeneuve-sur-Cher, Vouzeron.

— Luarē (Loiret) departamentā:

Châtillon-sur-Loire kantons: visas pašvaldības,

kā arī šādu pašvaldību teritorija: Bonny-sur-Loire, Cerdon, Coullons, Faverelles, Ousson-sur-Loire, Poilly-lès-Gien, Saint-Brisson-sur-Loire, Saint-Martin-sur-Ocre, Thou.

— Njevras (Nièvre) departamentā:

šādi kantoni: Cosne-Cours sur Loire Nord un Cosne-Cours sur Loire Sud – visas pašvaldības,

kā arī šādu pašvaldību teritorija: Arquian, Bulcy, Donzy, Garchy, La Charité-sur-Loire, Mesves-sur-Loire, Narcy, Pouilly-sur-Loire, Raveau, Saint-Andelain, Saint-Laurent-l’Abbaye, Saint-Martin-sur-Nohain, Saint-Quentin-sur-Nohain, Suilly-la-Tour, Saint-Vérain, Tracy-sur-Loire, Varennes-lès-Narcy.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ģeogrāfiskais apgabala centrā ir Pays-Fort sancerrois lauksaimniecības reģions, un tas ietver šādus kaimiņu reģionus: Champagne berrichonne, Coteaux de la Loire et Sologne, ko raksturo pļavas mālainā un mālaini kaļķainā augsnē, kas ir labvēlīgas kazu ganīšanai ganībās.

Agrāk šī teritorija bija nabadzīgs lauksaimniecības rajons, kur jauktās augkopības saimniecības, lopbarības, vīnkopības, augļu dārzu saimniecības un nelielu lauku atgremotājdzīvnieku audzēšanas saimniecībās attīstīja kazu audzēšanu izdzīvošanai. Šajās saimniecībās kazu audzēšanu, kā arī siera pārstrādi veica sievietes. Iepriekšējas notecināšanas prakse bija viens no līdzekļiem, lai Berī sievietes varētu izvairīties no siera veidošanas radītajiem ierobežojumiem, sadalot šo uzdevumu laikā, lai labāk vadītu pārējos svarīgos daudzos mājas darbus vai profesionālo darbību, kas raksturīga jauktas augkopības vai lopkopības saimniecībām.

Termins crottin esot cēlies no Berī lietota termina crot, ar ko apzīmē caurumu un kas konkrēti apzīmēja upju krastus, kur sievietes mazgāja veļu. Mālaino zemi šo crot malās zemnieki izmantoja keramikā un no tās sākumā veidoja nelielas eļļas lampas, pēc tam neliela izmēra siera veidnes.

Kazu audzēšana un siera ražošanas atzīšana vismaz kopš XVI gadsimta bija ģeogrāfiskā apgabala lauksaimnieku resursu papildinājums. Berī lauku un vīnkopības saimniecībās šos mazos sierus bieži vien strādnieki vai dienas darba darītāji izmantoja pārtikai uz lauka vai vīna dārzos. Atkarībā no gadalaika un no tā, cik daudz bija piena, Crottin de Chavignol / Chavignol bija ražots ar balto vai zilo pelējumu vai bez tā, pat pašā ziemas vidū repassé (atjaunots).

Mūsdienās šā siera ražošanas tehnoloģiskie paņēmieni ir cēlušies no tiem, ko siernieki lietoja agrāk. Sieru iegūst, sarecinot kazu svaigu pilnpienu, izmantojot galvenokārt pienskābes baktērijas, pievienojot nelielu daudzumu himozīna ierauga. Pagatavošanas gaitā receklis obligāti tiek notecināts caur audeklu. Pēc tam recekli ievieto nošķelta konusa veidnē, vismaz vienu reizi to veidnē apgriežot. Nogatavināšana ilgst vismaz 10 dienas, kontrolējot mitrumu un temperatūru. Tas posms, kurā produkts atrodas veidnē, lai pagatavotu repassé sieru, ir papildu posms pēc minimālās nogatavināšanas perioda.

5.2. Produkta specifika

Crottin de Chavignol / Chavignol ir siers no svaiga kazas pilnpiena, tas ir neliela izmēra plakans cilindra veida siers, kurš centrālajā daļā ir nedaudz izliekts. Tam ir smalka miza ar balto vai zilo pelējumu vai bez tā.

Repassé veida sieru klāj zilā penicilīna kārtiņa, un tā masa ir mīksta.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Nošķelta konusa formas noteiktu izmēru veidnes izmatošana piešķir Crottin de Chavignol / Chavignol tam raksturīgo formu, ko izceļ tas, ka tas veidnē notecināšanas posma vidū tiek apgriezts otrādi. Crottin de Chavignol / Chavignol forma turklāt ir saistīta ar ražošanas grafiku, kurā paredzēta recekļa iepriekšēja notecināšana.

Iepriekšējas notecināšanas posms, kas piešķir svaigajam sieram sagaidāmo mitruma līmeni, kad to izņem no veidnes, tā forma (svara/virsas attiecība) nosaka nogatavināšanā iesaistītās mikrofloras darbību tā, lai Crottin de Chavignol / Chavignol piešķirtu tam raksturīgās īpašības. Forma saistīta arī to, ka tiek izmantotas veidnes, kuru vietējā izcelsme ir apstiprināta.

Crottin de Chavignol / Chavignol raksturo arī tā ārējā izskata dažādība (plānā miza ar balto vai zilo pelējumu vai bez tā, repassé – kastaņbrūns ar zilu pelējumu).

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

https://www.inao.gouv.fr/fichier/CDCChavignol.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.